Finn Sørensen (EL), 2012-03-29:
Som det fremgår af betænkningen, stemmer Enhedslisten imod de to lovforslag.
Det gør vi, fordi de betænkeligheder og kritikpunkter, som vi havde i 2010, da etableringsloven om Udbetaling Danmark blev vedtaget, kun er blevet bestyrket, når vi ser på det foreliggende lovforslag.
Vi mener, at det kommer til at gå ud over servicen i forhold til borgerne, ikke mindst i forhold til de borgere, der har svært ved at begå sig i den digitale verden.
Der er fare for, at borgerne ikke får de ydelser, de har ret til.
Det vil føre til dobbeltarbejde.
Det kommer til at gå ud over borgernes retssikkerhed, og vi mener heller ikke, at det er godtgjort, at de forventede besparelser vil blive indfriet.
En lang række kommuner mener tværtimod, at det vil blive dyrere for dem, og at det derfor også kommer til at gå ud over velfærdsydelser.
Det var betænkeligheder og kritikpunkter, som vi i 2010 havde tilfælles med de tre nuværende regeringspartier.
Hertil kommer så kritikken fra en række af de ansattes organisationer om, at tingene er blevet kørt igennem hen over hovedet på dem.
Det er stadig væk ikke gået op for os, hvad der har fået de nuværende regeringspartier til at ændre holdning i denne sag, ud over de netop er kommet i regering og af den grund åbenbart føler sig forpligtet ...
Tak for det, formand.
Det er stadig væk ikke gået op for os, hvad der har fået de nuværende regeringspartier til at ændre holdning i denne sag, ud over at de netop er kommet i regering og af den grund åbenbart føler sig forpligtet til at føre den tidligere regerings forslag ud i livet, også selv om man oprindelig var imod dem.
Lovforslaget er ikke blevet bedre af udvalgsbehandlingen, tværtimod.
Der blev ved andenbehandlingen vedtaget nogle ændringsforslag, der kaster lys over den lemfældige omgang med borgernes retssikkerhed, som præger disse lovforslag, idet forslaget pålægger Københavns Kommune at udlevere ikkeanonymiserede sagsakter uden at indhente borgernes tilladelse.
Det bekræfter også den antidemokratiske holdning, der ligger i hele projektet Udbetaling Danmark.
I dag kan borgerne skifte en kommunalbestyrelse ud, hvis de mener, at den ikke forvalter ydelserne ordentligt.
Så alt i alt er det en sørgelig affære og bekymrende, at det bliver kørt igennem Folketinget uden nævneværdig modstand fra andre end Enhedslisten.
Jeg blev ellers lidt optimistisk ved førstebehandlingen, hvor ordføreren for Venstre, hr. Eyvind Vesselbo, fremførte ikke mindre end otte kritikpunkter og betænkeligheder ved disse lovforslag.
Jeg var vist ikke den eneste i salen, der måtte knibe mig i armen den dag, for det var nøjagtig de betænkeligheder, som de tre nuværende regeringspartier og Enhedslisten fremførte i 2010.
Men ikke engang sådan en lille smule håb kan man få lov til at beholde.
Nu står Venstre fuldt og helt bag lovforslagene, selv om der ikke er ændret så meget som et komma på de otte punkter, som hr. Eyvind Vesselbo var kritisk over for.
Det er altså sløje tider i dansk politik, når den nye regering fremsætter og gennemfører den gamle regerings dårlige forslag.
Det er sløje tider, hvor fornuften bliver slået ned med hård hånd, selv når den pibler frem der, hvor der er allermest brug for den, og hvor man mindst skulle vente at den dukkede op.
Tak for ordet.